הכנסת בפגרה אינסופית ולציבור קשה מתמיד לפקח על עבודת חברות וחברי הכנסת. לכן היוזמה של ח"כ מירב כהן (כחול לבן) להיפגש עם הציבור בסלון ביתה משמחת במיוחד
בשנה עם שתי מערכות בחירות בזו אחר זו, קשה לזכור מתי עבדה הכנסת כרגיל. הפגרה של בית הנבחרים החלה בדצמבר 2018 (!) ועתידה להסתיים רק בנובמבר הקרוב. תקופה בה חברות וחברי הכנסת שלנו כמעט ולא מגיעים למליאה או יושבים בוועדות – ובעיקר מתמקדים בלהיבחר שוב. לנו, הציבור, כמעט ואין איך לפקח עליהם בתקופה זו.  לכן שמחנו לשמוע שחברת הכנסת מירב כהן (כחול לבן) מזמינה את הציבור להיפגש איתה בסלון ביתה שבירושלים שוב ושוב. כולם מוזמנים להגיע! חוגי בית הם הזדמנות מעולה לפגוש את המועמדים, לשאול שאלות חשובות ולהבין מה הם עושים עבורנו בפגרה (ודרך לדעת בוודאות איפה הם נמצאים לשעה או שעתיים). איך זה קרה? לאחר המפגש הראשון של "הפרלמנט של מירב" כתבה ח"כ כהן: "יצאתי עם תחושה שהשיח הזה כל כך חשוב. חשוב לי כדי ללמוד מנקודות המבט של אנשים אחרים, חשוב למפלגה שאני מייצגת שחייבת להיות מחוברת לציבור וגם חשוב למצביעים שמאוד רוצים להכיר את האנשים שהם שולחים לכנסת ולקבל מהם תשובות". מאז נערכו עוד שני מפגשים, ולאחד מהם הגיע גם חברה לסיעה של כהן, חילי טרופר. שאלנו את כהן אם המפגשים ימשיכו גם לאחר הבחירות, אך היא לא התחייבה לכך. אפילו אם המיזם יתקיים רק עד הבחירות, אנחנו חושבים שהוא מבורך: חברות וחברי הכנסת נשלחו לעבוד בשבילנו. אנחנו משלמים להם את המשכורת. שיחה שלהם עם אזרחיות ואזרחים בגובה העיניים היא חשובה ואף מתבקשת. חשוב במיוחד לפרגן לכהן בעידן ששלל מועמדים מסרבים לראיונות – וביקשו שנחכה ליום שאחרי הבחירות (!) כדי שנכיר אותם יותר לעומק. אז: (1) אנו כמובן מזמינים את שאר הח"כים לקדם יוזמה דומה ולהיפגש עם הציבור כמה שיותר. מכירים ח"כ נוסף שהייתם רוצים לבוא לביתו / שנתעקש על ראיונות עימו? תייגו אותו בתגובות. (2) הגיעו למפגשים בביתה של כהן ושאלו שאלות חשובות. איך להפוך את חוג הבית למעניין? צפו במדריך. (3) המפגשים אצל חברת הכנסת כהן מתקיימים בימי שלישי. המפגש הבא יערך הערב (27/8) בשעה 20:30, בהשתתפות ח״כ יואל רזבוזוב ומיועד בעיקר לדוברות ודוברי רוסית. הפרטים פה. 